title: Directiva (UE) 2021/1233 a Parlamentului European și a Consiliului din 14 iulie 2021 de modificare a Directivei (UE) 2017/2397 în ceea ce privește măsurile tranzitorii pentru recunoașterea certificatelor țărilor terțe (Text cu relevanță pentru SEE)

text:
                  30.7.2021

                  RO

                  Jurnalul Oficial al Uniunii Europene

                  L 274/52

         DIRECTIVA (UE) 2021/1233 A PARLAMENTULUI EUROPEAN ȘI A CONSILIULUI
         din 14 iulie 2021
         de modificare a Directivei (UE) 2017/2397 în ceea ce privește măsurile tranzitorii pentru recunoașterea certificatelor țărilor terțe
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 alineatul (1),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         după consultarea Comitetului Regiunilor,
         hotărând în conformitate cu procedura legislativă ordinară (2),
         întrucât:

                     (1)

                     Directiva (UE) 2017/2397 a Parlamentului European și a Consiliului (3) stabilește măsuri tranzitorii având ca scop menținerea valabilității certificatelor de calificare, a carnetelor de serviciu și a jurnalelor de bord eliberate înainte de sfârșitul perioadei sale de transpunere și acordarea unei perioade rezonabile de timp membrilor calificați ai echipajelor în vederea solicitării unui certificat de calificare al Uniunii sau a unui alt certificat recunoscut ca echivalent. Cu toate acestea, cu excepția licențelor de navigație pe Rin menționate la articolul 1 alineatul (5) din Directiva 96/50/CE a Consiliului (4), respectivele măsuri tranzitorii nu se aplică certificatelor de calificare, carnetelor de serviciu și jurnalelor de bord eliberate de țări terțe care sunt în prezent recunoscute de statele membre în temeiul propriilor cerințe naționale sau al acordurilor internaționale aplicabile înainte de intrarea în vigoare a Directivei (UE) 2017/2397.

                     (2)

                     Articolul 10 alineatele (3), (4) și (5) din Directiva (UE) 2017/2397 stipulează procedura și condițiile de recunoaștere a certificatelor, a carnetelor de serviciu sau a jurnalelor de bord eliberate de autoritățile unei țări terțe.

                     (3)

                     Având în vedere faptul că procedura de recunoaștere a documentelor din țări terțe se bazează pe evaluarea sistemelor de certificare din țara terță solicitantă cu scopul de a stabili dacă eliberarea certificatelor, a carnetelor de serviciu sau a jurnalelor de bord specificate în cerere este supusă unor cerințe identice cu cele prevăzute în Directiva (UE) 2017/2397, este puțin probabil ca procedura de recunoaștere să fie finalizată înainte de 17 ianuarie 2022.

                     (4)

                     Pentru a asigura o tranziție lină către sistemul de recunoaștere a documentelor din țări terțe prevăzut la articolul 10 din Directiva (UE) 2017/2397, este necesar să se prevadă măsuri tranzitorii care oferă timpul necesar atât țărilor terțe, pentru a-și alinia cerințele la cele stabilite în directiva menționată, cât și Comisiei, pentru a evalua sistemele de certificare ale acelor țări terțe și, după caz, a adopta un act de punere în aplicare în temeiul articolului 10 alineatul (5) din directiva menționată. Respectivele măsuri ar asigura de asemenea securitatea juridică a persoanelor și operatorilor economici care își desfășoară activitatea în sectorul transportului pe căile navigabile interioare. Având în vedere respectivele obiective, este oportun să se stabilească data-limită pentru documentele din țări terțe care intră în domeniul de aplicare al măsurilor tranzitorii respective, prin referire la perioada de transpunere a directivei menționate, prelungită cu doi ani.

                     (5)

                     Pentru a asigura coerența cu măsurile tranzitorii aplicabile statelor membre în temeiul articolului 38 din Directiva (UE) 2017/2397, măsurile tranzitorii aplicabile certificatelor de calificare, carnetelor de serviciu și jurnalelor de bord eliberate de țări terțe și recunoscute de statele membre ar trebui să nu se aplice după 17 ianuarie 2032. Mai mult, recunoașterea acestor certificate de calificare, carnete de serviciu și jurnale de bord ar trebui să fie limitată la căile navigabile interioare ale Uniunii situate în statul membru în cauză.

                     (6)

                     Pentru a asigura coerența cu măsurile tranzitorii aplicabile certificatelor de calificare eliberate de statele membre, este oportun să se clarifice faptul că, în ceea ce privește certificatele din țări terțe, cerințele menționate la articolul 10 alineatul (3) din Directiva (UE) 2017/2397 includ, de asemenea, cerințele pentru schimbul certificatelor existente prevăzute la articolul 38 alineatele (1) și (3) din directiva menționată.

                     (7)

                     Prin urmare, pentru a oferi companiilor și lucrătorilor din sectorul transportului pe căile navigabile interioare claritate și securitate juridică, Directiva (UE) 2017/2397 ar trebui să fie modificată în consecință.

                     (8)

                     În conformitate cu articolul 39 alineatul (4) din Directiva (UE) 2017/2397, statele membre în care navigația interioară nu este posibilă din punct de vedere tehnic nu sunt obligate să transpună directiva menționată. Respectiva derogare ar trebui să se aplice prezentei directive, mutatis mutandis.

                     (9)

                     Întrucât obiectivul prezentei directive, și anume de a stabili măsuri tranzitorii pentru recunoașterea certificatelor țărilor terțe, nu poate fi realizat în mod satisfăcător de către statele membre, dar, având în vedere amploarea și efectele sale, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezenta directivă nu depășește ceea ce este necesar pentru realizarea acestui obiectiv.

                     (10)

                     Pentru a permite statelor membre să procedeze cu promptitudine la transpunerea măsurilor prevăzute în prezenta directivă, aceasta ar trebui să intre în vigoare în ziua următoare publicării în Jurnalul Oficial al Uniunii Europene,

               ADOPTĂ PREZENTA DIRECTIVĂ:

            Articolul 1
            Directiva (UE) 2017/2397 se modifică după cum urmează:

                        1.

                        La articolul 10, alineatul (3) se înlocuiește cu următorul text:

                           „(3)   Fără a aduce atingere alineatului (2) de la prezentul articol, orice certificat de calificare, carnet de serviciu sau jurnal de bord care a fost eliberat în conformitate cu normele naționale ale unei țări terțe care prevăd cerințe identice cu cele ale prezentei directive, inclusiv cele prevăzute la articolul 38 alineatele (1) și (3), este valabil pe toate căile navigabile interioare ale Uniunii, cu respectarea procedurii și a condițiilor stabilite la alineatele (4) și (5) de la prezentul articol.”

                        2.

                        La articolul 38, se adaugă următorul alineat:

                           „(7)   Până la 17 ianuarie 2032, statele membre pot continua să recunoască, pe baza propriilor cerințe naționale sau a acordurilor internaționale aplicabile înainte de 16 ianuarie 2018, certificatele de calificare, carnetele de serviciu și jurnalele de bord care au fost eliberate de o țară terță înainte de 18 ianuarie 2024. Recunoașterea se limitează la căile navigabile interioare de pe teritoriul statului membru în cauză.”

            Articolul 2

               (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 17 ianuarie 2022. Statele membre informează de îndată Comisia cu privire la aceasta.
               Atunci când statele membre adoptă actele respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a unei astfel de trimiteri.
               Derogarea prevăzută la articolul 39 alineatul (4) din Directiva (UE) 2017/2397 se aplică prezentei directive, mutatis mutandis.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat prin prezenta directivă.

            Articolul 3
            Prezenta directivă intră în vigoare în ziua următoare datei publicării în Jurnalul Oficial al Uniunii Europene.

            Articolul 4
            Prezenta directivă se adresează statelor membre.

            Adoptată la Bruxelles, 14 iulie 2021.

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               A. LOGAR

            (1)  JO C 220, 9.6.2021, p. 87.

            (2)  Poziția Parlamentului European din 6 iulie 2021 (nepublicată încă în Jurnalul Oficial) și Decizia Consiliului din 13 iulie 2021.

            (3)  Directiva (UE) 2017/2397 a Parlamentului European și a Consiliului din 12 decembrie 2017 privind recunoașterea calificărilor profesionale în domeniul navigației interioare și de abrogare a Directivelor 91/672/CEE și 96/50/CE ale Consiliului (JO L 345, 27.12.2017, p. 53).

            (4)  Directiva 96/50/CE a Consiliului din 23 iulie 1996 privind armonizarea condițiilor de obținere a brevetelor de comandant de navă pentru transportul de mărfuri și călători pe căile navigabile interioare din Comunitate (JO L 235, 17.9.1996, p. 31).


title: Directiva (UE) 2022/228 a Parlamentului European și a Consiliului din 16 februarie 2022 de modificare a Directivei 2014/41/UE în ceea ce privește alinierea acesteia la normele Uniunii privind protecția datelor cu caracter personal

text:
                  21.2.2022

                  RO

                  Jurnalul Oficial al Uniunii Europene

                  L 39/1

         DIRECTIVA (UE) 2022/228 A PARLAMENTULUI EUROPEAN ȘI A CONSILIULUI
         din 16 februarie 2022
         de modificare a Directivei 2014/41/UE în ceea ce privește alinierea acesteia la normele Uniunii privind protecția datelor cu caracter personal
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 16 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         hotărând în conformitate cu procedura legislativă ordinară (1),
         întrucât:

                     (1)

                     În temeiul articolului 62 alineatul (6) din Directiva (UE) 2016/680 a Parlamentului European și a Consiliului (2), Comisia are obligația de a revizui actele juridice adoptate de Uniune, în afară de directiva menționată, care reglementează prelucrarea datelor cu caracter personal de către autoritățile competente în scopurile prevăzute la articolul 1 alineatul (1) din directiva menționată. Scopul revizuirii respective este de a evalua necesitatea alinierii actelor juridice respective la directiva menționată și de a prezenta, după caz, propunerile necesare de modificare a acestora pentru a asigura o abordare uniformă privind protecția datelor cu caracter personal care intră în domeniul de aplicare al directivei menționate. În urma revizuirii respective s-a stabilit că Directiva 2014/41/UE a Parlamentului European și a Consiliului (3) este unul dintre actele juridice care trebuie să fie modificate.

                     (2)

                     Prelucrarea datelor cu caracter personal în temeiul Directivei 2014/41/UE implică prelucrarea, schimbul și utilizarea ulterioară a informațiilor relevante, în scopurile prevăzute la articolul 82 din Tratatul privind funcționarea Uniunii Europene (TFUE). În vederea asigurării coerenței și a protecției eficace a datelor cu caracter personal, prelucrarea datelor cu caracter personal în temeiul Directivei 2014/41/UE ar trebui să se realizeze cu respectarea Directivei (UE) 2016/680, în cazul în care se aplică cea din urmă directivă menționată. În ceea ce privește prelucrarea datelor cu caracter personal în legătură cu procedurile menționate la articolul 4 literele (b), (c) și (d) din Directiva 2014/41/UE, în cazul în care nu se aplică Directiva (UE) 2016/680, se aplică Regulamentul (UE) 2016/679 al Parlamentului European și al Consiliului (4).

                     (3)

                     În conformitate cu articolele 1 și 2 și articolul 4a alineatul (1) din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană (TUE) și la TFUE și fără a aduce atingere articolului 4 din protocolul respectiv, Irlanda nu participă la adoptarea prezentei directive, aceasta nu este obligatorie pentru respectivul stat membru și nu i se aplică.

                     (4)

                     În conformitate cu articolele 1, 2 și 2a din Protocolul nr. 22 privind poziția Danemarcei anexat la TUE și la TFUE, Danemarca nu participă la adoptarea prezentei directive, aceasta nu este obligatorie pentru respectivul stat membru și nu i se aplică.

                     (5)

                     Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 al Parlamentului European și al Consiliului (5) și a emis un aviz la 10 martie 2021.

                     (6)

                     Prin urmare, Directiva 2014/41/UE ar trebui să fie modificată în consecință,

               ADOPTĂ PREZENTA DIRECTIVĂ:

            Articolul 1
            Modificarea Directivei 2014/41/UE
            În Directiva 2014/41/UE, articolul 20 se elimină.

            Articolul 2
            Transpunere

               (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 14 martie 2023. Statele membre informează de îndată Comisia cu privire la aceasta.
               Atunci când statele membre adoptă măsurile respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a unei astfel de trimiteri.

               (2)   Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.

            Articolul 3
            Intrarea în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Destinatari
            Prezenta directivă se adresează statelor membre în conformitate cu tratatele.

            Adoptată la Strasbourg, 16 februarie 2022.

                  Pentru Parlamentul European

                  Președinta

               R. METSOLA

                  Pentru Consiliu

                  Președintele

               C. BEAUNE

            (1)  Poziția Parlamentului European din 14 decembrie 2021 (nepublicată încă în Jurnalul Oficial) și Decizia Consiliului din 25 ianuarie 2022.

            (2)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).

            (3)  Directiva 2014/41/UE a Parlamentului European și a Consiliului din 3 aprilie 2014 privind ordinul european de anchetă în materie penală (JO L 130, 1.5.2014, p. 1).

            (4)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Directiva de punere în aplicare (UE) 2021/1927 a Comisiei din 5 noiembrie 2021 de modificare a anexelor I și II la Directiva 66/402/CEE a Consiliului în ceea ce privește semințele de hibrizi de grâu produse prin sterilitate masculină citoplasmatică (Text cu relevanță pentru SEE)

text:
                  8.11.2021

                  RO

                  Jurnalul Oficial al Uniunii Europene

                  L 393/13

         DIRECTIVA DE PUNERE ÎN APLICARE (UE) 2021/1927 A COMISIEI
         din 5 noiembrie 2021
         de modificare a anexelor I și II la Directiva 66/402/CEE a Consiliului în ceea ce privește semințele de hibrizi de grâu produse prin sterilitate masculină citoplasmatică
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 21b,
         întrucât:

                     (1)

                     Directiva 66/402/CEE stabilește norme privind producția și comercializarea semințelor de cereale în Uniune. În cazul semințelor de hibrizi de grâu, singurele tehnici de producție a semințelor de hibrizi prevăzute în directiva menționată sunt cele prin încrucișare directă și prin hibridizare chimică.

                     (2)

                     Cu toate acestea, în ultimii ani, tehnica prin sterilitate masculină citoplasmatică (denumită în continuare „CMS”) a fost acceptată la nivel mondial ca tehnică de reproducere pentru producția de semințe de hibrizi de soiuri de cereale. Pentru orz există deja norme relevante în vigoare privind tehnica de producție CMS, deoarece producția de semințe de hibrizi cu tehnica CMS a fost pusă în practică cu câțiva ani în urmă.

                     (3)

                     Prin natura lor, orzul și grâul se autopolenizează și se produc prin cultivare mixtă. Ținând seama de similitudinile tehnice între producția de semințe de hibrizi de orz și de grâu, precum și de nevoile utilizatorilor de semințe de hibrizi, este adecvat să se stabilească condiții pentru semințele de hibrizi de grâu care să fie similare cu condițiile aplicabile semințelor de hibrizi de orz. Experiența a arătat că sistemul specific de producție mixtă a hibrizilor de grâu cu ar fi Triticum aestivum subsp. aestivum, Triticum turgidum subsp. durum, Triticum aestivum subsp. spelta, aplicate pe teren, în combinație cu riscurile legate de condițiile meteorologice în cursul perioadei de înflorire, necesită o reducere a standardului de puritate varietală la 85 % în cazul în care se aplică CMS, ceea ce permite o producție stabilă de semințe în condiții meteorologice mai puțin favorabile. Prin urmare, este adecvat să se permită un nivel mai scăzut de puritate varietală pentru semințele de hibrizi de grâu produse cu tehnica CMS față de nivelul necesar pentru alte semințe de hibrizi de cereale.

                     (4)

                     Experiența cu alte semințe de hibrizi produse prin tehnica CMS arată că la începutul unei noi scheme de producție este importantă testarea cerințelor tehnice în vigoare. Prin urmare, cerințele pentru soiuri trebuie să fie aplicabile temporar până la 31 august 2029 pentru a permite amelioratorilor să se adapteze la producția de hibrizi de grâu într-un sistem mixt. O astfel de abordare este necesară pentru minimizarea riscurilor acestei scheme de producție și pentru a oferi fermierilor un nou tip de soiuri de grâu. Această limită de timp trebuie să fie suficientă pentru a permite amelioratorilor și autorităților de certificare să dobândească cunoștințele necesare pentru aplicarea cerințelor tehnice pentru producția de semințe de hibrizi de grâu și pentru reexaminarea acestor cerințe.

                     (5)

                     Pentru a permite Comisiei și statelor membre să dobândească cunoștințele adecvate privind aplicarea CMS și pentru a permite reexaminarea normelor respective, autoritatea de certificare responsabilă trebuie să raporteze în fiecare an Comisiei și celorlalte state membre, până la 28 februarie 2030, rezultatele din anul precedent privind cantitatea de semințe de hibrizi produsă și procentajul de semințe din loturi care au fost respinse din cauza unor parametri de calitate insuficienți.

                     (6)

                     Prin urmare, anexele I și II la Directiva 66/402/CEE ar trebui să fie modificate în consecință.

                     (7)

                     Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTA DIRECTIVĂ:

            Articolul 1
            Modificări aduse Directivei 66/402/CEE
            Anexele I și II la Directiva 66/402/CEE se modifică în conformitate cu anexa la prezenta directivă.

            Articolul 2
            Transpunere

               (1)   Statele membre adoptă și publică, cel târziu până la 31 august 2022, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
               Statele membre aplică dispozițiile respective de la 1 septembrie 2022 până la 31 august 2029.
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Destinatari
            Prezenta directivă se adresează statelor membre.

            Adoptată la Bruxelles, 5 noiembrie 2021.

                  Pentru Comisie

                  Președintele

               Ursula VON DER LEYEN

            (1)  JO 125, 11.7.1966, p. 2309.

            ANEXĂ
            Anexele I și II la Directiva 66/402/CEE se modifică după cum urmează:

                        1.

                        Anexa I se modifică după cum urmează:

                                    (a)

                                    prima teză de la punctul 5 se înlocuiește cu următorul text:
                                    „Culturi pentru producția de semințe certificate de hibrizi de Avena nuda, Avena sativa, Avena strigosa, Oryza sativa și xTriticosecale cu autopolenizare și culturi pentru producția de semințe certificate de hibrizi de Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum, prin intermediul unei alte tehnici decât sterilitatea masculină citoplasmatică („CMS”);”

                                    (b)

                                    între punctul 5a și punctul 6 se introduce următorul punct:

                                                „5b.

                                                Culturi pentru producția de semințe de bază și semințe certificate de hibrizi de Triticum aestivum subsp. aestivum, Triticum aestivum subsp. spelta, Triticum turgidum subsp. durum prin intermediul tehnicii CMS:

                                                            (a)

                                                            Cultura îndeplinește următoarele standarde privind distanțele față de sursele învecinate de polen care ar putea să genereze o polenizare străină nedorită:

                                                                        Cultură

                                                                        Distanță minimă

                                                                        Pentru componenta feminină CMS pentru producerea de semințe de bază

                                                                        300  m

                                                                        Pentru producerea de semințe certificate

                                                                        25  m

                                                            (b)

                                                            Cultura are o identitate și o puritate varietală suficiente în ceea ce privește caracteristicile componentelor.
                                                            În special, cultura respectă următoarele standarde:

                                                                        (i)

                                                                        Procentajul în număr de plante care în mod evident sunt neconforme cu tipul nu depășește:

                                                                                —

                                                                                pentru culturile folosite pentru producția de semințe de bază, 0,1 % pentru linia menținătoare și linia restauratoare și 0,3 % pentru componenta feminină CMS;

                                                                                —

                                                                                pentru culturile folosite pentru producția de semințe certificate, 0,3 % pentru linia restauratoare, 0,6 % pentru componenta feminină CMS și 1 % în cazul în care componenta feminină CMS este un hibrid simplu.

                                                                        (ii)

                                                                        Nivelul de sterilitate masculină al componentei feminine este de cel puțin:

                                                                                —

                                                                                99,7 % pentru culturile folosite pentru producția de semințe de bază;

                                                                                —

                                                                                99 % pentru culturile folosite pentru producția de semințe certificate;

                                                                        (iii)

                                                                        Conformitatea cu cerințele de la punctele (i) și (ii) sunt evaluate în cadrul unui control oficial a posteriori.

                                                            (c)

                                                            Semințele certificate pot fi produse într-o cultură mixtă de componentă feminină masculin-sterilă cu o componentă masculină care restaurează fertilitatea.

                                          Autoritatea de certificare responsabilă raportează înainte de 28 februarie a fiecărui an către Comisie și celelalte state membre rezultatele anului precedent cu privire la cantitatea de semințe de hibrizi produsă, respectarea de către inspecțiile pe teren a cerințelor corespunzătoare, procentajul de loturi de semințe care au fost respinse din cauza unor parametri de calitate insuficienți, precum și orice alte informații care justifică respingerea acestor loturi. Această obligație de raportare se aplică până la 28 februarie 2030.”

                        2.

                        Punctul 1 din anexa II se modifică după cum urmează:

                                    (a)

                                    Secțiunea C se înlocuiește cu următorul text:

                                                „C.

                                                   Hibrizi de Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum și xTriticosecale cu autopolenizare

                                                Puritatea minimă a soiului pentru semințele din categoria semințe certificate este de 90 %.
                                                În cazul Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum produse prin intermediul CMS, puritatea este de 85 %. Impuritățile, altele decât linia restauratoare, nu depășesc 2 %.
                                                Puritatea varietală minimă se examinează în cadrul testelor oficiale a posteriori, efectuate pe o proporție adecvată de eșantioane.
                                                Autoritatea de certificare responsabilă raportează înainte de 28 februarie a fiecărui an către Comisie și celelalte state membre rezultatele anului precedent cu privire la cantitatea de semințe de hibrizi de Triticum aestivum subsp. aestivum, Triticum aestivum subsp. spelta și Triticum turgidum subsp. durum produsă și procentajul de loturi de semințe care au fost respinse din cauza unor parametri de calitate insuficienți, rezultatele testului a posteriori și orice alte informații care justifică respingerea acestor loturi. Această obligație de raportare se aplică până la 28 februarie 2030.”

                                    (b)

                                    Titlul secțiunii E se înlocuiește cu următorul text:

                                                „E.

                                                   Hibrizi de Secale cereale și hibrizi CMS de Hordeum vulgare, Triticum aestivum subsp.aestivum, Triticum aestivum subsp.spelta, Triticum turgidum subsp.durum”.